 ጃኮብ ዙማ ከመንግስት ካዝና ከወሰዱት 23 ሚ. ዶላር ከፊሉን ሊመልሱ ነው 
 ማንዴላ በ2.9 ሚ. ዶላር፣ ኢምቤኪ በ1.1 ሚ. ዶላር የግል ቤታቸውን ሰርተዋል  የደቡብ አፍሪካው ፕሬዚዳንት ጃኮብ ዙማ አግባብ ባልሆነ መንገድ ከመንግስት ካዝና አውጥተው የግል መኖሪያ ቤታቸውን አሳድሰውበታል ከተባለው 23 ሚሊዮን ዶላር ውስጥ የተወሰነውን ገንዘብ ለመመለስ መስማማታቸውን ቢቢሲ ዘገበ፡፡ገንዘቡን ለግል ጥቅማቸው በማዋላቸው ሰፊ ውግዘት ሲደርስባቸው የቆዩት ፕሬዚዳንቱ፤ከትናንት በስቲያ የተወሰነውን ገንዘብ ለመመለስ መስማማታቸውን የጠቆመው ዘገባው፣ የገንዘቡን መጠን የሚወስኑት የአገሪቱ ኦዲት ቢሮ ሃላፊና የፋይናንስ ሚኒስትሩ እንደሚሆኑ አመልክቷል፡፡ፕሬዚዳንቱ ከመንግስት ካዝና ያወጡትን ገንዘብ፣  ካንድላ ተብላ በምትጠራው የአገሪቱ የገጠር መንደር ውስጥ የሚገኘውን ቤታቸውን ለማሳደስ ማዋላቸው በአገሪቱ ዋነኛ የፖለቲካ ውዝግብ ፈጥሮ መቆየቱን ያስታወሰው ዘገባው፣ ፕሬዚዳንቱ የተወሰነውን ገንዘብ ለመመለስ ቢፈቅዱም፣  የአገሪቱ ተቃዋሚ ፓርቲዎችና የመብት ተሟጋቾች ግን በጉዳዩ ዙሪያ የሙስና ምርመራ እንዲደረግ ያቀረቡትን ጥያቄ እንደሚገፉበት ማስታወቃቸውን ገልጧል፡፡የተወሰነው ገንዘብ በሰፊው የፕሬዚዳንቱ ግቢ ውስጥ አምፊ ቲያትር፣ ትልቅ የመዋኛ ገንዳና ግዙፍ የከብቶች ማድለቢያ ለመስራት መዋሉ የተነገረ ሲሆን፣ የአገሪቱ ህገ መንግስታዊ ፍርድ ቤትም በቀጣዩ ሳምንት ጉዳዩን በተመለከተ የመጀመሪያውን ችሎት እንደሚሰይም ተዘግቧል፡፡ቀደምት የአገሪቱ ፕሬዚዳንቶችም ለግል ቤቶቻቸው ከፍተኛ የመንግስት ገንዘብ ወጪ ሲያደርጉ እንደነበር ያስታወሰው ዘገባው፣ ዴክለርክ 22 ሺህ ዶላር፣ ማንዴላ 2.9 ሚሊዮን ዶላር፣ ምቤኪ 1.1 ሚሊዮን ዶላር ገንዘብ በማውጣት ቤታቸውን መስራታቸውን አክሎ ገልጧል፡፡